Diari Oficial de la Generalitat Valenciana


Sumari del DOGV 7150, del 12-11-2013 (2013/10683)

ORDE 91/2013, de 8 de novembre, de la Conselleria d'Educació, Cultura i Esport, per la qual es convoca un concurs públic per a la concessió d'ajudes a xicotetes i mitjanes empreses i persones físiques, per a la producció audiovisual en valencià de llargmetratges i formats televisius de ficció de contingut artístic, cultural i social que es roden totalment o parcialment a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7150

Data del DOGV
:   12-11-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/10610


Data del document
:   08-11-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 91/2013, de 8 de novembre, de la Conselleria d'Educació, Cultura i Esport, per la qual es convoca un concurs públic per a la concessió d'ajudes a xicotetes i mitjanes empreses i persones físiques, per a la producció audiovisual en valencià de llargmetratges i formats televisius de ficció de contingut artístic, cultural i social que es roden totalment o parcialment a la Comunitat Valenciana. [2013/10330]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.1.4 la competència exclusiva de la Generalitat en matèria de cultura. El Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural. Així mateix, de conformitat amb el que preveu l'article 18 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, correspon a la Secretaria Autonòmica de Cultura i Esport les funcions que li atribuïx l'article 68 de la Llei del Consell en matèria de proposta i execució de la política cultural relativa a les arts plàstiques i escèniques, així com la gestió de les ajudes en matèria cultural.  
Amb el propòsit d'impulsar la creació d'obres audiovisuals i la promoció de la cultura i de les empreses de producció audiovisual i empreses de servicis a la Comunitat Valenciana, la Conselleria d'Educació, Cultura i Esport establix entre els seus principals objectius el suport al sector audiovisual valencià i a la creació d'obres audiovisuals de decidit contingut artístic i cultural que servisquen de foment de la cultura i de l'idioma valencià per mitjà de la concessió d'ajudes a la producció. El foment de la producció audiovisual per part de la Conselleria d'Educació, Cultura i Esport exercix un paper important per a garantir que puga expressar-se la cultura i la capacitat creativa que reflectisca la diversitat i la riquesa de la cultura europea en general, i valenciana en particular. Estes ajudes estan establides en l'article 8.3.b) de la Llei 1/2006, de 19 d'abril, de la Generalitat, del Sector Audiovisual. CulturArts Generalitat és la depositària del material audiovisual de les produccions subvencionades en esta convocatòria d'ajudes, com a entitat de dret públic dependent de la Conselleria d'Educació, Cultura i Esport, que té com a finalitat la conservació del patrimoni audiovisual i de la cinematografia en virtut del Decret 5/2013, de 4 de gener, del Consell, pel qual s'aprova el Reglament d'Organització i Funcionament de CulturArts Generalitat.  
  
  
Per tot allò que s'ha exposat, fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i atenent el que disposen la Llei 38/2003, de 17 de novembre, General de Subvencions, el seu reglament de desplegament, aprovat pel Reial Decret 887/2006, de 21 de juliol, i la Llei 1/2006, de 19 d'abril, de la Generalitat, del Sector Audiovisual,   
  
ORDENE  
  
Primer  
Convocar un concurs públic per a la concessió, per mitjà de concurrència competitiva, d'ajudes per a la producció audiovisual a la Comunitat Valenciana, i aprovar les bases i els annexos per les quals es regiran estes ajudes.  
  
Segon  
L'import global màxim d'estes ajudes és de 471.918 euros, que s'abonaran amb càrrec a la línia de subvenció T7627000 del capítol VII del programa 45790, «Arts plàstiques i escèniques», del pressupost de l'any 2013 de la Conselleria d'Educació, Cultura i Esport. Durant el transcurs d'este exercici es podrà minorar l'import de la línia de subvenció en funció de la disponibilitat pressupostària.  
  
Tercer  
L'eficàcia d'esta convocatòria d'ajudes queda condicionada a l'existència, en el pressupost de la Conselleria d'Educació, Cultura i Esport, de crèdit adequat i suficient per a atendre les ajudes previstes, d'acord amb el text refós de la Llei d'Hisenda Pública de la Generalitat Valenciana.  
  
  
DISPOSICIÓ ADDICIONAL  
  
Única  
D'acord amb l'article 7.1 del Decret 147/2007, de 7 de setembre, del Consell, esta convocatòria ha sigut informada positivament sota el règim N 309/2008 per la Comissió Europea sobre Compatibilitat amb el Mercat Comú, d'acord amb l'article 108 del Tractat de Funcionament de la Unió Europea. Esta convocatòria està supeditada a les possibles modificacions que puguen ser requerides després del venciment dels criteris de l'actual comunicació de la comissió sobre el cine.  
  
  
DISPOSICIONS FINALS  
  
Primera  
Es delega en la directora general de Cultura la facultat de concedir estes ajudes i de dictar les resolucions necessàries per al desplegament i l'execució d'esta orde.  
  
Segona  
Esta orde produirà efectes a partir de l'endemà de ser publicada en el Diari Oficial de la Comunitat Valenciana.   
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, s'hi podrà recórrer potestativament en reposició o bé s'hi podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de la publicació d'esta orde.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini dos mesos comptats a partir de l'endemà a la publicació d'esta orde.  
  
València, 8 de novembre de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX 1  
  
Bases reguladores de la convocatòria pública per a l'adjudicació d'ajudes a xicotetes i mitjanes empreses per a la producció audiovisual de llargmetratges i formats televisius de ficció que es roden totalment o parcialment a la Comunitat Valenciana  
  
1. Objecte de les ajudes  
La convocatòria arreplega les ajudes a la producció audiovisual en valencià (llargmetratges, sèries de televisió, minisèries, pel·lícules per a televisió) que es rode totalment o parcialment a la Comunitat Valenciana, que estiga destinada a les sales d'exhibició cinematogràfica i d'emissió en televisió i que s'estrenen en valencià.   
  
2. Modalitats  
Les ajudes regulades per esta orde tenen per objecte el suport a la producció audiovisual (llargmetratges de ficció, animació i documentals, sèries de televisió, minisèries, pel·lícules per a televisió...).   
  
3. Beneficiaris  
3.1. Dins dels límits pressupostaris, i d'acord amb les condicions i criteris que s'establixen en estes bases, podran obtindre estes ajudes les persones físiques, les agrupacions d'interés econòmic i les xicotetes i mitjanes empreses de producció valencianes inscrites en el Registre Administratiu d'Empreses Audiovisuals de la Comunitat Valenciana i que tinguen seu social i fiscal en el seu territori. Se subvencionarà un màxim d'un projecte per beneficiari.  
No podran accedir a estes ajudes aquelles entitats que estiguen constituïdes com a associacions.  
3.2. Els projectes presentats hauran de complir els requisits per a poder obtindre la consideració d'obres audiovisuals i cinematogràfiques valencianes, d'acord amb l'article 10 de la Llei 1/2006, de 19 d'abril, de la Generalitat, del Sector Audiovisual. Seran desestimats els projectes que no complisquen les condicions per a obtindre la consideració d'obres audiovisuals i cinematogràfiques valencianes, les quals hauran de ser acreditades pel sol·licitant en el projecte. En cas de no fer-ho, se li revocaran les ajudes concedides.  
Als efectes d'esta orde, i d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual, tindran la consideració d'obres audiovisuals i cinematogràfiques valencianes les obres originàries de la Comunitat Valenciana realitzades per una empresa de producció establida amb caràcter general a la Comunitat Valenciana, que complisquen els requisits següents:  
- Que els autors (guionistes, directors i músics) de l'obra siguen residents a la Comunitat Valenciana, almenys en un 75 per 100.  
- Que els integrants dels equips tècnics i artístics que participen en l'elaboració, com ara intèrprets (sense computar a este efecte els de figuració), els directors de producció, de fotografia, de so, de muntatge, de decorats i de vestuari, siguen, almenys, en un 75 per 100, residents a la Comunitat Valenciana.  
- Que el rodatge, excepte exigències del guió, la postproducció en estudi i els treballs de laboratori es realitzen en territori de la Comunitat Valenciana.  
- Així mateix, tindran la consideració d'obres audiovisuals i cinematogràfiques valencianes les coproduïdes per una empresa de producció resident amb caràcter general a la Comunitat Valenciana, junt amb altres empreses de producció de fora de la Comunitat, sempre que l'empresa valenciana tinga, com a mínim, una participació del 30 per 100 en el cost total de la producció i que la contribució a esta dels equips tècnics i artístics valencians arribe, almenys, al mateix percentatge.  
  
D'acord amb els criteris de la Comissió Europea, el productor podrà gastar, almenys, el 20    % del pressupost de la pel·lícula en uns altres estats membres sense patir cap reducció en l'ajuda prevista, de manera que la territorialització del gasto del pressupost de la pel·lícula subvencionada no supere en cap cas el 80    %.  
3.3. Únicament podran ser beneficiaris d'estes ajudes les persones individuals i les xicotetes i mitjanes empreses (pimes) segons la definició establida en el Reglament (CE) núm. 800/2008, de la Comissió, de 6 d'agost de 2008.  
3.4. No podran accedir a estes ajudes els llargmetratges que, en el moment de la decisió de la comissió avaluadora corresponent, ja s'hagen convertit en pel·lícules i hagen rebut la preceptiva qualificació per part de l'òrgan competent o hagen sigut presentats en festivals cinematogràfics.  
  
4. Sol·licituds. Requisits generals i normes de tramitació  
4.1. El termini de presentació de les sol·licituds és de set dies naturals a comptar de l'endemà de la publicació d'esta orde en el Diari Oficial de la Comunitat Valenciana.  
4.2. Les sol·licituds es formalitzaran segons el model normalitzat que s'adjunta com a annex II, «Sol·licitud d'ajudes per a la creació de llargmetratges cinematogràfics», i aniran acompanyades de la documentació següent:  
a) En cas de no estar inscrita en el Registre Administratiu d'Empreses Audiovisuals de la Comunitat Valenciana: fotocòpia compulsada de l'escriptura de constitució, així com d'aquells actes jurídics que han d'inscriure's en el Registre Mercantil, d'acord amb el que establixen els articles 94 i següents del Reial Decret 1784/1996, de 19 de juliol, pel qual s'aprova el Reglament del Registre Mercantil, o, en cas de sol·licitants establits en uns altres estats membres de la Unió Europea o de l'Espai Econòmic Europeu, document equivalent acreditatiu de l'existència de l'esmentada entitat, d'acord amb la legislació aplicable.  
  
En cas d'estar inscrita en el Registre Administratiu d'Empreses Audiovisuals de la Comunitat Valenciana:  
- Declaració responsable de l'administrador de l'empresa en què se certifique que la documentació esmentada es troba depositada en l'expedient corresponent a l'empresa del Registre Administratiu d'Empreses Audiovisuals de la Comunitat Valenciana, i que arreplegue també la vigència d'aquella i que les dades contingudes en l'esmentat expedient no han patit cap variació (annex II).  
- Declaració de les subvencions, ajudes, ingressos o recursos sol·licitats, percebuts o concedits i pendents de percepció per unes altres administracions o institucions públiques i privades per a la mateixa finalitat i que financen les activitats subvencionades, amb la justificació documental de la quantia d'aquells (annex II).  
b) Dades bancàries, número de compte i agència i nom de l'entitat on el sol·licitant desitge rebre l'ajuda, en cas de ser concedida. És necessari que el titular del compte corrent siga l'empresa sol·licitant de la subvenció (annex VII).  
c) Declaració responsable de compliment de la normativa sobre integració laboral de persones amb discapacitat, o, si és el cas, l'exempció d'esta obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV 4479, 11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (annex II).  
d) Declaració responsable de no concórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions (annex II).   
e) Acreditació de l'empresa de posseir els pertinents drets de propietat intel·lectual sobre el guió, i, si és el cas, el d'opció sobre l'obra preexistent. En cas de llargmetratges, pel·lícules per a televisió i minisèries de ficció per a televisió, contracte que acredite la cessió al productor dels drets sobre el guió i l'import de la contraprestació corresponent a l'autor, així com el document justificatiu del pagament a l'autor del guió segons contracte o opció de compra.   
f) En cas de coproduccions, haurà d'aportar-se una còpia compulsada del contracte de coproducció.  
g) Declaració d'obra cultural (annex II).  
Per a ser beneficiaris de les ajudes regulades en esta orde, els projectes hauran de complir, almenys, dos dels criteris culturals següents:  
  
- Que l'acció de l'obra audiovisual tinga lloc principalment a la Comunitat Valenciana.  
- Que almenys un dels personatges principals estiga lligat o bé amb la cultura valenciana o bé amb l'àmbit territorial lingüístic valencià.  
  
- Que la versió original de l'obra audiovisual siga en valencià.  
- Que el guió de l'obra audiovisual siga una adaptació d'una obra literària original.  
- Que el tema de l'obra audiovisual forme part o es derive de la cultura o del patrimoni valencià o europeu.  
- Que el tema de l'obra audiovisual es referisca a l'art o a un o a diversos artistes.  
- Que el tema de l'obra audiovisual es referisca a personatges o a esdeveniments històrics.  
- Que l'obra audiovisual tracte temes actuals, culturals, socials o polítics d'interés per a la població de la Comunitat Valenciana.  
- Que el tema de l'obra audiovisual faça referència a un esdeveniment de significació universal i d'interés, fictici o real.  
- Que l'obra audiovisual utilitze el patrimoni arquitectònic, arqueològic o natural de la Comunitat Valenciana per a reflectir el context cultural europeu.  
h) Sis exemplars del projecte format per:  
(Dels sis exemplars, un complet es presentarà en suport paper i els altres cinc en suport CD-ROM, DVD o USB. Els documents podran presentar-se en format PDF protegit ?amb possibilitat d'imprimir el document. Les imatges podran presentar-se en format JPG. Els vídeos podran presentar-se en format Windows Media Video ?WMV?. Els àudios podran presentar-se en format Windows Media Audio ?WMA. Tots els projectes hauran de presentar les sis còpies del guió en suport paper, a més d'incloure-les en el CD-ROM o en el DVD. Els projectes la versió original dels quals siga en valencià també hauran d'incloure el guió en versió castellana. Si falta en els CD-ROM o en els DVD alguna documentació de la requerida en el punt 4.2.g), es considerarà no presentada i no es tindrà en compte per a ser valorada. En la mateixa situació es trobaran aquells CD-ROM o DVD que continguen alguna informació que no siga accessible per als membres de la comissió).  
  
1. En un sobre tancat anònim separat de la resta de documents que componen el projecte. En el sobre només ha de figurar el títol del projecte. Ni en l'exterior del sobre ni en el contingut ha de figurar cap referència a l'empresa productora o als membres de l'equip tècnic i artístic. En cas d'haver-hi alguna referència, el projecte quedarà exclòs de la convocatòria:  
- Guió, sinopsi de 20 línies i sinopsi de 3 línies.  
- Full resum del pressupost.  
- Memòria de producció i direcció que descriga expressament el valor comercial, cultural i innovador del projecte.  
2. Annex VI. Fitxa-resum del projecte (títol, sinopsi breu, fitxa tècnica breu, finançament).  
3. Historial professional de l'empresa productora.  
4. Pressupost de la producció d'acord amb el model que estarà disponible en la pàgina web de la Conselleria d'Educació, Cultura i Esport , amb indicació del gasto previst aproximat que es realitzarà a la Comunitat Valenciana.  
5. Pla de finançament raonat i degudament documentat per mitjà de l'aportació, si és el cas, dels contractes o acords subscrits a este efecte, amb especial referència a les aportacions, subvencions o ajudes sol·licitades i/o rebudes d'unes altres administracions o institucions públiques o privades.   
6. Pla de comercialització de la producció que indique expressament el seu pla de difusió en festivals i en els entorns on l'obra audiovisual puga tindre la major repercussió. Pla de distribució.  
7. Pla de treball, amb indicació del temps de rodatge, dates i localitzacions. S'ha d'indicar amb exactitud el nombre total de dies de rodatge/gravació, les dates i les localitzacions exactes i el nombre de dies de rodatge/gravació a la Comunitat Valenciana.   
8. Composició de l'equip tècnic i artístic. Amb presentació d'escrits de coneixement i interés per part dels principals components d'estos equips. Trajectòria professional de l'equip creatiu (director, guionista, director de fotografia, compositor de la música i productor executiu).   
  
9. Empreses de servicis que participen en el projecte.  
10. Còpies de contractes de coproducció, venda de drets a televisió, distribució, etc.  
11. Annex IV. Informe detallat de l'empresa que acredite que el projecte complix les condicions per a obtindre la condició d'obra audiovisual i cinematogràfica valenciana d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual.  
  
12. Annex V. Declaració responsable sobre els criteris de valoració.  
  
4.3. Tota la documentació requerida, junt amb la sol·licitud, haurà d'adreçar-se a la Conselleria d'Educació, Cultura i Esport i presentar-se en el seu registre, o podrà enviar-se per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cas de presentar la documentació en un registre diferent del de la Conselleria d'Educació, Cultura i Esport, es podrà comunicar a la Direcció General de Cultura la remissió de la sol·licitud per mitjà de fax (al núm. 724 626 678) o de telegrama, a efectes organitzatius.  
  
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP. En este cas, la sol·licitud s'omplirà amb l'aplicació informàtica establida a este efecte i el sol·licitant haurà de disposar de firma electrònica d'entitats o de ciutadà emesa per l'ACCV() o de DNI electrònic.  
La tramitació telemàtica pot realitzar-se a través del PROP, en les URL següents:  
.  
Els documents complementaris a la sol·licitud poden ser aportats de forma telemàtica. En este cas, només s'acceptaran en format PDF i hauran d'estar firmats per mitjà de la plataforma de firma en línia de l'ACCV: .  
4.4. Qualsevol eventualitat o modificació que es produïsca en el projecte presentat haurà de ser comunicada a la Conselleria d'Educació, Cultura i Esport en el termini de deu dies des que es produïsca. Vistos la modificació plantejada, els criteris per a la concessió de l'ajuda i la resta de condicions de la convocatòria, la corresponent comissió avaluadora, a través de l'òrgan instructor, elevarà una proposta de modificació de l'ajuda concedida.  
4.5. Si la sol·licitud no inclou totes les dades exigides o falta alguna documentació especificada en els punts a), b), c), d), e), f) i g) de la base 4.2, s'instarà l'interessat perquè en el termini de 10 dies esmene estos defectes, amb l'advertència que, si no ho fa així, es considerarà que desistix de la seua petició, segons disposa l'article 71.1 de la Llei 30/1992, de 26 de novembre, després de la resolució que haurà de ser dictada en els termes que preveu l'article 42 de l'esmentada llei. La documentació, de tipus no administrativa, prevista en la base 4.2. h) haurà de presentar-se inexcusablement en el termini establit en el punt 4.1, i en cas de no fer-ho, la comissió no valorarà la documentació no presentada en el termini establit.   
4.6. La comissió de valoració podrà sol·licitar a l'interessat que comparega personalment o que aporte els documents o la informació que considere necessària per a l'estudi del projecte per al qual se sol·licita l'ajuda.   
4.7. El contingut d'informació falsa o que no es corresponga amb la realitat en el projecte suposarà la desestimació automàtica i la no-valoració per part de la comissió, o, si és el cas, podrà produir-se la revocació de la subvenció concedida.   
4.8. L'òrgan instructor comprovarà en tots els beneficiaris el certificat positiu d'estar al corrent de les seues obligacions tributàries i davant de la Seguretat Social, en la forma establida en l'article 14.1.e) de la Llei General de Subvencions i regulada en l'article 22 del Reial Decret 887/2006, de 21 de juliol, pel qual s'aprova el Reglament de la Llei General de Subvencions. Els sol·licitants d'estes ajudes, pel fet de sol·licitar-les, autoritzen la Conselleria d'Educació, Cultura i Esport a demanar el certificat d'estar al corrent de les seues obligacions tributàries i davant de la Seguretat Social, així com a sol·licitar l'acreditació del document nacional d'identitat i el certificat d'empadronament en els casos en què ho considere convenient. El sol·licitant podrà denegar expressament el consentiment, i haurà d'aportar llavors el certificat en el termes previstos en el Reial Decret 887/2006.  
  
4.9. S'haurà d'indicar expressament en el projecte la data d'inici del rodatge a la Comunitat Valenciana. El retard en un termini superior a un mes des de la data indicada en el projecte, o la interrupció una vegada iniciat el rodatge, sempre que esta no estiga prevista en el pla de treball o siga per motius de força major, podran comportar la revocació de l'ajuda.  
4.10. No es permetran modificacions en el pla de rodatge que no estiguen justificades i aprovades prèviament per la Conselleria d'Educació, Cultura i Esport. La disminució del temps de rodatge a la Comunitat Valenciana en un percentatge superior al 20    % del previst en el projecte comportarà la revocació de l'ajuda. La Conselleria d'Educació, Cultura i Esport podrà realitzar visites al rodatge quan ho considere convenient, amb l'objecte de confirmar el compliment del pla de treball. En cas de detectar-se modificacions no justificades, es revocarà l'ajuda. La modificació del guió o de qualsevol element substancial del projecte haurà de ser autoritzada prèviament per la Conselleria d'Educació, Cultura i Esport.  
  
5. Característiques de les ajudes  
5.1. L'import de les ajudes regulades per esta orde no podrà ser, en cap cas, d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, produïsca sobrefinançament. En cas de produir-se este, es reduirà l'import de l'ajuda fins al límit màxim que corresponga.  
  
5.2. Estes ajudes seran incompatibles amb les ajudes concedides per la Generalitat per a xicotetes i mitjanes empreses del sector audiovisual de la Comunitat Valenciana per a la producció de programes seriats de televisió i amb altres tipus d'ajudes a la producció audiovisual convocades per la Conselleria d'Educació, Cultura i Esport.  
  
6. Adjudicació de les ajudes  
6.1. Vist l'informe de la comissió avaluadora, l'òrgan instructor formularà la proposta de resolució provisional, que serà exposada en la pàgina web de la Conselleria d'Educació, Cultura i Esport . L'òrgan instructor elevarà la proposta de resolució definitiva a la directora general de Cultura, la qual resoldrà, per delegació, l'adjudicació i la quantia de les ajudes.  
En tot cas, la resolució haurà de ser dictada en el termini màxim de sis mesos a partir de la finalització del termini de presentació de sol·licituds. En cas que la convocatòria no siga resolta en el termini establit anteriorment, es consideraran desestimades totes les sol·licituds. La resolució d'adjudicació de les ajudes serà publicada en el Diari Oficial de la Comunitat Valenciana, d'acord amb l'article 18 de la Llei General de Subvencions.  
6.2. A partir de la data d'exposició de la proposta de resolució provisional, l'òrgan instructor comprovarà, si és el cas, respecte als beneficiaris el certificat positiu d'estar al corrent de les seues obligacions tributàries i davant de la Seguretat Social, d'acord amb els articles 18, 19, 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. En cas de no autoritzar-se la Conselleria d'Educació, Cultura i Esport, serà el beneficiari qui haurà d'acreditar-ho. En cas de no poder-se acreditar el certificat positiu d'estar al corrent de les obligacions tributàries i davant de la Seguretat Social, la comissió avaluadora redactarà un nou informe que exclourà aquells sol·licitants que no hagen acreditat el compliment de les obligacions tributàries i davant de la Seguretat Social establit en l'article 14.1.e) de la Llei General de Subvencions.  
6.3. En cas que es produïsca alguna renúncia o es revoque alguna subvenció, podrà disposar-se de la quantitat resultant per mitjà d'un nou informe de la comissió avaluadora, vist el qual, l'òrgan instructor elevarà una nova proposta a la directora general de Cultura, la qual resoldrà incrementant la quantitat concedida a algun dels beneficiaris o incloent-n'hi d'altres inicialment exclosos, sempre que estos hagen aconseguit la valoració mínima d'acord amb els criteris de valoració.   
  
6.4. Seran desestimats els projectes que no tinguen contingut de valor cultural, d'acord amb el punt 4.2.g) d'esta convocatòria.  
  
7. Preferència en la concessió de les ajudes  
Es complirà el que disposen l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
8. Obligacions dels beneficiaris  
8.1. Les obligacions que, amb caràcter general, establix l'article 47 del text refós de la Llei d'Hisenda Pública de la Generalitat Valenciana per als beneficiaris de subvencions amb càrrec als pressupostos de la Generalitat, i les que establix l'article 14 de la Llei 38/2003, de 17 de novembre, General de Subvencions.  
8.2. Finalitzar l'activitat objecte de la subvenció dins de l'any que s'especifique en el respectiu pla de treball, i la possibilitat d'acreditar el cost de la producció, o de la participació en esta en cas de coproducció, per mitjà d'un informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes, que es regirà pel que disposen les normes de procediment previstes en la legislació vigent en matèria d'auditories, i, en tot cas, d'acord amb els articles 30 i 31 de la Llei General de Subvencions. El beneficiari haurà de realitzar un gasto local, com a mínim, equivalent a l'import de l'ajuda concedida per la Conselleria d'Educació, Cultura i Esport, considerant-se com a gasto local el realitzat en el territori de la Comunitat Valenciana. El gasto local haurà de quedar reflectit en l'informe d'auditoria.  
Els beneficiaris d'ajudes per a llargmetratges hauran d'acreditar el cost de la producció per mitjà d'un informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes, per un import, com a mínim, de l'import de la subvenció.  
8.3. Comunicar a la Conselleria d'Educació, Cultura i Esport qualsevol eventualitat o modificació que puga afectar el desenrotllament de l'objecte de la subvenció, en el termini de deu dies des que es produïsca.   
  
8.4. Fer constar en els títols de crèdit de la producció audiovisual i en la publicitat i propaganda d'esta la col·laboració de la Generalitat, i incorporar-hi el logotip que es facilitarà en la Conselleria d'Educació, Cultura i Esport.  
8.5. Entregar en CulturArts - Unitat d'Audiovisual i Cinematografia (IVAC), amb duració indefinida i per al compliment dels seus fins de conservació i difusió del patrimoni audiovisual valencià, una còpia dels bruts del material rodat o un premuntatge.  
Podrà també entregar-se, si és el cas, un material de preservació coherent amb el procés de rodatge, laboratori, postproducció i exhibició de la pel·lícula. Si en alguna fase d'este procés hi intervé el sistema fotoquímic, es podrà entregar l'interpositiu, l'internegatiu o el negatiu original més el negatiu de so sincronitzat corresponents a la versió definitiva de la producció, en cas que s'hagen realitzat. En cas que la versió original de la producció no siga en cap de les dos llengües oficials de la Comunitat Valenciana, s'entregarà, a més, la banda negra de subtítols o el fitxer per a la inserció dels subtítols. En tots els casos en què s'aporte material de preservació, s'entregarà, a més, una còpia en Betacam Digital i tres DVD amb els distints idiomes (valencià i castellà, i subtitulat en anglés), si és el cas. La versió en valencià és obligatòria, a més d'una versió en castellà o amb subtítols en castellà i una versió amb subtítols en anglés.  
  
En cas que tot el procés es realitze per mitjà de sistemes electrònics, el material per a preservació s'entregarà en el sistema, format i suport de més qualitat emprats en la producció: per a qualitats 2K o superiors, s'entregarà un disc dur amb els arxius d'imatge i so sense compressió; per a qualitats HD, s'entregarà una cinta HD SR, i per a qualitats PAL, s'entregarà Betacam Digital. Estos materials correspondran a la versió definitiva de la pel·lícula i als distints idiomes acceptats per a la subvenció (valencià, castellà i anglés). En tots els casos s'entregarà un DVD amb les tres versions. En el cas dels projectes multiplataforma, s'entregarà un disc dur amb tot el projecte web i gràfic.  
  
Així mateix, s'entregarà informació tècnica de les qualitats, formats i suports emprats al llarg de tot el procés, segons el model que podrà omplir-se a través del web de CulturArts - Unitat d'Audiovisual i Cinematografia (IVAC) .  
En tots els casos s'entregarà material gràfic de promoció de la producció subvencionada, si n'hi ha (cartells, fotografies, pressbook, etc.), i s'hi inclourà una sinopsi i una fitxa tècnica i artística actualitzada, que podrà omplir-se a través del web de CulturArts - Unitat d'Audiovisual i Cinematografia (IVAC) .   
En cas d'entregar DCP, haurà d'entregar-se sense codificar per a facilitar la labor de CulturArts - Unitat d'Audiovisual i Cinematografia (IVAC).   
8.6. Comunicar a la Conselleria d'Educació, Cultura i Esport la data d'inici i de finalització del rodatge o de la gravació. L'inici del rodatge o de la gravació definitiva haurà de ser comunicat abans del 30 de novembre de 2013. Transcorregut este termini sense rebre's la notificació expressa, podrà ser declarat decaigut en el seu dret a la subvenció concedida. En cas d'incomplir la data de rodatge ininterromput comunicada a la Conselleria d'Educació, Cultura i Esport en un termini superior a un mes, podrà ser declarat decaigut en el seu dret a la subvenció concedida.  
8.7. Si és el cas, comunicar per escrit la renúncia a l'ajuda concedida, quan no siga possible la realització de la finalitat per a la qual haja sigut concedida o el compliment de les condicions previstes en estes bases i en l'article 14 de la Llei 38/2003, de 17 de novembre, General de Subvencions.   
8.8. Reintegrar l'import de l'ajuda, una vegada cobrada, en els supòsits previstos en l'article 37 de la Llei 38/2003, General de Subvencions.   
8.9. Hi és aplicable el règim sancionador establit en el títol IV de la Llei 38/2003, General de Subvencions.   
8.10. Les empreses beneficiàries d'estes ajudes es comprometen a participar en totes aquelles activitats de promoció de l'audiovisual valencià organitzades per la Generalitat en què participen les obres subvencionades.  
8.11. En coordinació amb la Conselleria d'Educació, Cultura i Esport, les empreses beneficiàries comptaran amb un representant de la Conselleria d'Educació, Cultura i Esport en totes aquelles activitats de promoció de les obres subvencionades que realitzen les productores (preestrenes, rodes de premsa, presentació de rodatges, presentació en festivals, etc.). La Conselleria d'Educació, Cultura i Esport posarà a disposició de totes les produccions subvencionades la Sala Luis García Berlanga, de l'edifici Rialto, per a la presentació, les preestrenes i les rodes de premsa, en cas que les empreses beneficiàries ho consideren convenient i sempre que la programació de la filmoteca ho permeta.  
  
8.12. En el cas dels llargmetratges subvencionats, estrena en valencià en locals que projecten habitualment cine i la seua taquilla compute davant de l'ICAA i amb un mínim de 10 sessions d'exhibició. L'estrena de la versió valenciana haurà de realitzar-se en el termini màxim de dos mesos des de l'estrena comercial. En cas de no realitzar-se estrena comercial, l'estrena en valencià haurà de produir-se en el termini màxim de tres anys des de la concessió de la subvenció. L'empresa productora beneficiària de l'ajuda haurà de comunicar prèviament les dates d'estrena del llargmetratge en versió valenciana, amb especificació de les localitats.   
8.13. Aquelles empreses productores que hagen obtingut subvenció i no duguen a terme la realització dels projectes subvencionats i incomplisquen els terminis de rodatge declarats, d'acord amb la base 8.6, seran penalitzades i no podran presentar-se a la convocatòria d'estes ajudes de l'exercici següent.  
8.14. El rodatge de la producció haurà de realitzar-se durant l'any 2013. En cas de no haver-se rodat en eixe exercici, es revocarà l'ajuda concedida.  
  
9. Justificació del gasto (annex III)  
9.1. Els beneficiaris hauran de complir les obligacions establides en el punt 8 d'este annex i presentar fins al 30 de novembre de 2013 la documentació següent:  
a) Acreditació del cost de la producció o de la participació en esta, en cas de coproducció, per mitjà d'un informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes. L'estat del cost de la producció, així com la justificació de les partides que l'integren, pel que fa a llargmetratges, es regirà d'acord amb les normes de procediment previstes en la legislació vigent en matèria d'auditories audiovisuals. L'estat del cost de la producció, així com la justificació de les partides que l'integren, pel que fa a curtmetratges i documentals de creació, es regirà pel que establix respecte d'això esta orde, amb les especificacions establides en el punt 8.2 d'este annex i d'acord amb els articles 30 i 31 de la Llei General de Subvencions. El gasto local a la Comunitat Valenciana haurà de quedar reflectit en l'informe d'auditoria.  
  
b) Justificant de CulturArts - Unitat d'Audiovisual i Cinematografia (IVAC) d'haver depositat els materials indicats en la base 8.5 d'este annex. En cas d'haver-hi deficiències en el material entregat, el beneficiari haurà d'esmenar-les i depositar en l'arxiu de CulturArts - Unitat d'Audiovisual i Cinematografia (IVAC) el material o les còpies en perfectes condicions.  
c) Declaració actualitzada sobre subvencions sol·licitades, percebudes o concedides i pendents de percepció per unes altres administracions o institucions públiques o privades per a la mateixa finalitat, amb la justificació documental de la quantia d'estes, o bé declaració que la informació facilitada respecte d'això en la sol·licitud no ha patit variacions des de la data de presentació.  
d) Llista de títols de crèdit i de plantilla d'informació de la producció, i informació tècnica de les qualitats, formats i suports emprats. Versió amb possibilitat de ser omplida novament en línia, a través del web de CulturArts .  
9.2. Els beneficiaris hauran de complir, abans del 30 de novembre de 2013, les obligacions establides en la base 8 d'este annex I, i presentar tota la documentació que s'ha especificat en els punts 9.1.a i b.  
  
9.3. Tota la documentació justificativa haurà d'adreçar-se a la Conselleria d'Educació, Cultura i Esport, tal com s'indica en este annex.  
  
9.4. En cas que els justificants no siguen documents originals, el funcionari habilitat a este efecte acceptarà fotocòpies compulsades.  
  
9.5. Els crèdits pressupostaris afectes a esta convocatòria, disposats i no pagats per falta de justificació o per ser esta insuficient o incorrecta, podran ser anul·lats en concloure l'exercici, i el beneficiari perdrà el dret a percebre la subvenció assignada a eixa anualitat.  
  
9.6. Els justificants que s'aporten hauran de referir-se a gastos realitzats a partir de l'1 de gener de 2013 o que es referisquen inequívocament a la producció subvencionada i que estiguen dins dels terminis marcats per la legislació vigent.  
9.7 La falta de justificació dels gastos determinarà la pèrdua del dret al cobrament de l'ajuda concedida.  
  
10. Pagament de les ajudes  
El pagament de la subvenció concedida es farà efectiu després de l'aportació, per part del beneficiari, de la documentació requerida en els punts 9.1 i 9.2 de les bases d'este annex.  
  
11. Reintegrament de les quantitats percebudes  
La concurrència de qualsevol dels supòsits previstos en l'article 37 de la Llei General de Subvencions i l'incompliment de les obligacions establides en les bases d'esta convocatòria seran causa de revocació de la subvenció.  
  
12. Documentació presentada i préstec de còpies  
12.1. Els projectes originals de la producció presentada romandran en l'expedient en poder de l'ens públic CulturArts.   
12.2. No es realitzaran préstecs de les còpies de preservació de les produccions subvencionades depositades en l'arxiu de CulturArts Generalitat IVAC, llevat que la productora faça un depòsit previ del negatiu i adquirisca al mateix temps el compromís de finançar la tirada d'una nova còpia en cas que la còpia prestada patisca desperfectes produïts durant el període de préstec.  
  
13. Import de les ajudes i característiques  
13.1. L'ajuda màxima concedida per a cada projecte no podrà superar el 50    % del pressupost de producció, excepte en cas de pel·lícules difícils i de caràcter experimental, en les quals l'ajuda màxima podrà arribar fins al 75    % del pressupost de producció. L'import d'esta ajuda, junt amb l'acumulació d'altres ajudes estatals per a la mateixa producció audiovisual, no podrà superar el límit del 50 % del pressupost en el moment de la concessió. Es consideraran com a pel·lícules difícils aquelles que utilitzen en la versió original el valencià, aquelles que siguen la primera o segona obra d'un director, les de baix pressupost i aquelles que justifiquen els motius pels quals trobarien dificultats per a introduir-se en el mercat.  
13.2. El rodatge, excepte exigències del guió, haurà de realitzar-se en territori de la Comunitat Valenciana, d'acord amb l'article 10 de la Llei 1/2006, de 19 d'abril, de la Generalitat, del Sector Audiovisual. En qualsevol cas, serà obligatori que el 75    % del rodatge es realitze a la Comunitat Valenciana.  
  
14. Criteris de valoració  
14.1. Per a la valoració dels projectes, fins a 100 punts, es consideraran els criteris següents:  
1. Guió: interés cultural, originalitat i valors artístics del guió, i ajudes públiques per a desenrotllament del guió rebudes (fins a un màxim de 35 punts).  
a) El valor cultural (amb un màxim de 10 punts), l'originalitat (amb un màxim de 5 punts) i els valors artístics (amb un màxim de 10 punts).  
  
b) En cas que el projecte haja rebut per part de la Generalitat o d'una altra institució una ajuda pública per a desenrotllar-lo o per a l'escriptura de guió, comptarà amb un màxim de 5 punts.   
c) Es valorarà amb un màxim de 5 punts que les protagonistes i/o la temàtica del projecte estiguen vinculades a la dona.  
2. Viabilitat del projecte, del seu pla de finançament i valoració d'equips tècnics i artístics (fins a un màxim de 40 punts).  
La viabilitat es valorarà en funció del finançament consolidat (fins a un màxim de 25 punts), del seu pla de finançament i viabilitat financera (fins a un màxim de 10 punts) i de la valoració de l'equip tècnic i artístic (fins a un màxim de 5 punts). En cas de coproducció, la productora radicada a la Comunitat Valenciana haurà d'acreditar el finançament del percentatge que tinga assignat, que serà la documentació que serà valorada per la comissió. El finançament podrà acreditar-se per mitjà de documentació sobre subvencions rebudes, contractes de televisió, avals bancaris, certificats bancaris que acrediten la disponibilitat econòmica per a afrontar el projecte, etc.   
3. Utilització de l'idioma valencià (fins a un màxim de 10 punts).  
  
Per a obtindre el màxim de 10 punts, el sol·licitant haurà de certificar que la versió original del llargmetratge serà en valencià i l'idioma utilitzat pels actors en el rodatge serà majoritàriament el valencià. Una vegada realitzada la producció haurà d'acreditar-se el compliment d'este punt.  
4. Dies de rodatge de la producció a la Comunitat Valenciana (fins a un màxim de 15 punts).  
El màxim de 15 punts s'atorgarà a aquells projectes el rodatge efectiu dels quals a la Comunitat Valenciana siga superior a 25 dies. Els projectes el rodatge dels quals a la Comunitat Valenciana siga de 15 a 25 dies obtindran 10 punts. Els projectes el rodatge dels quals a la Comunitat Valenciana siga de 5 a 14 dies obtindran 5 punts. Els rodatges inferiors a 5 dies no obtindran cap puntuació. Els sol·licitants hauran de presentar detallat un pla de treball on figure el temps total de rodatge i les localitzacions, amb especificació del temps de rodatge a la Comunitat Valenciana. En els llargmetratges d'animació, el màxim de 15 punts s'atorgarà a aquells projectes el procés d'animació dels quals a la Comunitat Valenciana siga superior a 250 dies. Els projectes el rodatge dels quals a la Comunitat Valenciana siga de 150 a 250 dies obtindran 10 punts. Els projectes el rodatge dels quals a la Comunitat Valenciana siga de 50 a 149 dies obtindran 5 punts. Els rodatges inferiors a 50 dies no obtindran cap puntuació.   
14.2. Qualsevol canvi de caràcter substancial que es produïsca haurà de ser autoritzat per la Conselleria d'Educació, Cultura i Esport, després de la consulta a la comissió avaluadora. En cas de no notificar els canvis produïts, es revocarà la subvenció.  
14.3. L'incompliment per part del beneficiari d'allò que s'ha declarat en el projecte respecte a qualsevol dels punts 1, 3, i 4 de la base 14.1 comportarà la devolució de la subvenció.   
14.4. La valoració dels punts 3 i 4 de la base 14.1 només es realitzarà a aquells projectes que hagen obtingut un mínim de 35 punts en la valoració dels punts 1 i 2 de la base 14.1. En cas que el nombre de projectes que superen els 35 punts siga inferior a 5, es rebaixarà a 30 el mínim de punts que caldrà obtindre perquè es valoren els punts 3 i 4 de la base 14.1. En tot cas, només es valoraran els punts 3 i 4 de la base 14.1 a aquells projectes que hagen obtingut almenys la mitat dels punts del punt 1.a) de la base 14.1.  
  
15. Avaluació de les sol·licituds  
Per a la valoració de les sol·licituds es constituirà una comissió avaluadora formada per:  
- Presidència: qui exercisca la Subdirecció General d'Arts Plàstiques i Escèniques, o la persona en qui delegue.  
- Vicepresidència: qui exercisca la direcció del Servici de Coordinació d'Entitats Culturals i Ajudes.  
- Vocalies: dos, a proposta de la Direcció General de CulturArts Generalitat.  
- Secretaria: un tècnic o tècnica, adscrit a la Direcció General de Cultura.  
La comissió avaluadora té facultats per a realitzar, per mitjà dels seus membres, les comprovacions que considere necessàries per a la millor avaluació dels projectes presentats. El nombre de projectes beneficiaris estarà condicionat al crèdit pressupostari disponible. La comissió realitzarà la valoració dels projectes en dos fases; en la primera es valorarà el guió de forma anònima, d'acord amb el punt 1 de la base 14.1; posteriorment, es valorarà la viabilitat del projecte, d'acord amb el punt 2 de la base 14.1. Els projectes que superen esta primera selecció passaran a la segona fase, en la qual es valorarà la resta de criteris de valoració (punts 3 i 4 de la base 14.1). El nombre de projectes beneficiaris estarà condicionat al crèdit pressupostari disponible.